Gísla Þorgeiri Kristjánssyni , landsliðsmanni í handknattleik , er heimilt að finna sér annað lið í janúar . Hann hefur verið hjá þýska stórliðinu THW Kiel frá sumrinu 2018 , eða í eitt og hálft keppnistímabil . Gísli hefur verið seinheppinn varðandi meiðsli og hefur verið á sjúkralistanum undanfarnar vikur eftir að hafa farið úr axlarlið . Fjölmiðlafulltrúi THW Kiel staðfesti við Morgunblaðið að Gísli hefði fengið grænt ljós til að finna sér annað lið . Það væri væntanlega besta lausnin fyrir hann á þessu stigi ferilsins . Segir hann að forráðamenn félagsins hafi rætt við Gísla Þorgeir og umboðsmann hans að undanförnu . Gísli gerði þriggja ára samning við Kiel 2018 . Gísli varð tvítugur síðasta sumar og hefur ekki verið í stóru hlutverki hjá Kiel þegar hann hefur verið leikfær enda eru þar heimsklassamenn fyrir á bás eins og Domagoj Duvnjak . Greinina í heild sinni má sjá á íþróttasíðum Morgunblaðsins í dag .